Wees buigsaam en gereed vir die post-korona-era - Corona Krisissentrum
Tuis / COVID-19 / Wees buigsaam en gereed vir die post-korona-era
Wees buigsaam en gereed vir die post-korona-era
Friday | 17 April | 2020
Buigsaamheid in die nuwe Covid-19-werksopset is 'n noodsaaklike vaardigheid, nie net vir maatskappy-leiers namate die ekonomie in 'n resessie ingly nie maar ook vir Jan Alleman wat 'n plek onder die nuwe son moet vind. Buigsaamheid is die vermoë om aan te pas in tye van teenspoed, trauma en by bronne van stres soos werkdruk, persoonlike gesondheid, familiesake of verhoudinge.
Hier is 'n paar riglyne vir hoe jy die komende veranderinge kan benader.
Fokus op wat jy kan beheer. Jy kan nie die veranderende wêreld beheer nie maar jy kan jou emosies beheer. Dit is normaal om in die huidige onseker en onvoorspelbare tyd gestres en bang te voel. Gee erkenning aan jou gevoel en praat daaroor met 'n vertroueling. Deur jou gevoelens te ontken, sal jy net jou situasie vererger.
Wees versigtig maar nie bevrees nie. Wees versigtig deur te hou by die isolasie- en aftstandsmaatreëls en deur jouself en jou geliefdes te beskerm. Vrees is om paniekaankope te doen en 'n obsessiewe vasgenaaldheid voor die TV om die jongste koronastatistiek te bekom.
Skep en handhaaf 'n roetine vir jouself en jou gesin. Roetine skep 'n gevoel van lewensin en veiligheid.
Waak daarteen om in 'n depressie te verval. Begin deur negatiewe mense te vermy en om obsessief slegte nuus oor korona op TV of sosiale media te volg.
Aanvaar die nuwe normaal en word 'n medeskepper van die vernuwing.
Miskien is dit nou die tyd om jou beroepskeuses te herevalueer en, indien moontlik, 'n beroepsverandering te maak of om jouself voor te berei vir die moontlikhede wat die digitale revolusie kan bied. Kyk na geleenthede om vaardighede te bekom of om iets te leer wat jou in staat sal stel om selfonderhoudend en onafhanklik te kan werk.
Sien teenspoed as nuwe uitdagings, as nuwe leergeleenthede. Dit is onvermydelik dat beroepe in die gastebedryf, voedsel, vervoer, kleinsakeondernemings en die vervaardigingsektor die hardste getref gaan word in die nadraai van die koronapandemie. Hier skuil nuwe vervaardigingsgeleenthede en geleenthede om 'n gaping in die nuwe mark te vul. Nuwe innoverende idees word gebore uit 'n respons op die mens se behoeftes a.g.v. 'n nasionale of wêreldkrisis. Byvoorbeeld, in die era van die Tweede Wêreldoorlog is die straalenjin, penisillien en radar ontwikkel. In die huidige krisis is daar plek vir innoverende idees t.o.v. gesondheidstoetsing, bekostigbare tuiskantoortoerusting, higiëne en gesondheid. Verwag veranderinge en wees op die uitkyk vir toekomstige geleenthede.
Verstaan die breër sosiale verskuiwing wat gaan plaasvind en luister na die behoeftes van jou kliënte. Afstandswerk gaan die nuwe norm wees wat kantoorruimte, kantoorbehoeftes en meubels, kommunikasie en vervoer gaan beïnvloed. Wees gereed vir hierdie veranderinge wat gaan plaasvind, pas aan by die veranderinge en kyk hoe jy jou kliënte se nuwe behoeftes kan bevredig.
Indien jy die eienaar van 'n kleinsakeonderneming is, is dit nou die geleentheid om jou produk te herskep en om jou besigheidsmodel te herstruktureer om beter diens aan jou kliënte te lewer. Omdat mense meer tuis gaan wees gaan daar verandering en geleenthede wees t.o.v. ontspanning en vermaak, tuis eet, reis en digitale platforms en sagteware.
Werk versigtig met jou finansies. Maak gebruik van die staatshulppakette of bankhulppakette maar vermy ten alle koste woekeruitleners. Wees bewus van die rente op terugbetalings en hoeveel jou inkomstebelasting gaan beloop. Moet sover moontlik nie aan jou afdankingspaket of pensioenuitbetaling raak nie omdat jy op hierdie stadium nie weet watse veilige beleggingsskemas die toekoms gaan oplewer nie.
Wees dankbaar vir wat jy het en leef met dankbaarheid. Skryf elke dag drie dinge neer waaroor jy dankbaar is en kyk weer na jou lysie na 'n week. Hou jou hand en jou hart oop vir ander wat gebuk gaan onder 'n groter las.
30 Maart, The Conversation
https://www.theconversation.com/what-will-the-world-be-like-after-coronavirus-four-possible-futures-134085